Liechtenstein

Liechtenstein atau sacaro rasmi Kepangeranan Liechtenstein (Jerman: Fürstentum Liechtenstein) adolah nagara takuruang daratan gando sarato nagara mikro nan talatak di Pagunuangan Alpen antaro Austria jo Swiss. Sungai Rhine mambantuak kasadoan bateh barat Liechtenstein. Nagara ko marupokan nagara taketek ka anam di dunia. Diukua dari selatan ka utara, nagara ko punyo panjang sakitar 24 km (15 mil). Titiak tatingginyo adolah Grauspitz nan manjulang 2.599 m (8.527 kaki). Walaupun lokasinyo di Alpen, angin selatan nan bahambuih mambuek iklimnyo relatif sajuak. Di musim dingin, lereang gunuang sasuai bana untuak olahraga musim dingin.

Sistem politik nagara ko babantuak monarki semi-konstitusional nan dipimpin dek Pangeran Liechtenstein sabagai kapalo nagara, jo parlemen tapiliah nan mambalukan hukum. Nagara ko manggunoan demokrasi lansuang, dima pamiliah dapek mausulkan jo mansahkan amandemen konstitusi jo undang-undang sacaro independen dari badan legislatif. Kuaso eksekutif dipacik dek pamarentah nan tadiri dari Pardana Mantari jo ampek anggota mantari. Pangeran nan bakuaso manjadi wakia nagara dalam hubungan internasional, walaupun sabagian kuaso jo tangguang jawab alah disarahkan ka nagara Swiss. Salain tu, pangeran dapek mamveto atau mausulkan undang-undang, maadoan referendum, jo mambubarkan parlemen (walaupun mambubarkan ko dapek juo malalui referendum).

Jo panduduak 39.315 per 31 Desember 2021, Liechtenstein adolah nagara taketek kaampek di Eropa, sasudah Vatikan, San Marino, jo Monako. Panduduaknyo sabagian gadang babahaso Alemannik, sungguah pun sapatigonyo adolah urang asiang, tautamo panutua bahaso Jerman dari Jerman, Austria, jo Swiss, basamo jo urang Swiss, Italia, jo Turki. Urang-urang nan lahia di lua nagara marupokan duo patigo dari pakarajo nagara.

Rujukan 

Nagara